Is-Sitt Pitazz – Paragrafi 1621-1630 1 ta' Marzu 1938. Irtir ta' ġurnata. Fil-meditazzjoni, tgħallimt li għandi ninħeba kemm jista' jkun fil-fond fil-Qalb ta' Ġesu', nimmedita fuq il-Passjoni Ħarxa Tiegħu u nibqa' dieħla fis-sentimenti tal-Qalb Divina Tiegħu, li hi mimlija ħniena għall-midinbin. Sabiex nikseb ħniena għalihom, jiena rrid inbattal lili nnifsi f'kull mument, billi ngħix ir-rieda ta' Alla. Matul dan ir-Randan, jiena ostja f'idejk, Ġesu'. Agħmel użu minni sabiex Inti stess tkun tista' tidħol fil-midinbin. Itlobni dak kollu li Inti trid; l-ebda sagrifiċċju ma jkun kbir wisq għalija meta fin-nofs hemm l-erwieħ. + Offrejt il-Quddies u t-Tqarbin kollu tax-xahar għall-intenzjoni ta' Patri Andrasz, sabiex Alla jagħtih għarfien dejjem iktar profond tal-imħabba u l-ħniena Tiegħu. Matul dan ix-xahar ser nipprattika it-tliet virtujiet li Omm Alla rrakkomandatli: umilta' safa u l-imħabba ta' Alla, billi naċċetta b'sottomissjoni profonda għar-rieda ta' Alla dak kollu li Hu jibgħatli. 2 ta' Marzu (1938). Bdejt ir-Randan Imqaddes bil-mod li ried Ġesu', billi għamilt mod li niddependi għal kollox mir-rieda qaddisa Tiegħu u naċċetta b'imħabba dak kollu li jibgħatli Hu. Ma nistax nipprattika mortifikazzjonijiet ikbar għax tant jien dgħajfa. Din il-marda twila xorbitli saħħti kollha kemm hi. Qiegħda ningħaqad ma' Ġesu' permezz tat-tbatija. Meta nimmedita fuq il-Passjoni Ħarxa Tiegħu, jonqsu t-tbatijiet fiżiċi tiegħi. Il-Mulej qalli, Ser nieħdok fl-iskola Tiegħi għar-Randan kollu. Irrid ngħallmek kif għandek tbati. Jiena weġibt, "Flimkien miegħek, Mulej, jiena lesta għal kollox." U smajt vuċi, Int għandek permess tixrob mill-kalċi li Jiena nixrob. Qiegħed nagħtik dak il-privileġġ esklussiv illum . . . Illum ħassejt il-Passjoni ta' Ġesu' f'ġismi kollu, u l-Mulej għarrafni bil-konverżjoni ta' ċerti erwieħ. Waqt il-Quddiesa, rajt lil Ġesu' minxur fuq is-Salib, u Hu qalli, S tudenta Tiegħi, għandek ikollok imħabba kbira għal dawk li jġegħluk tbati. Agħmel il-ġid lil dawk li jobgħoduk. Jiena weġibt, "O Mgħallem tiegħi, Inti tista' tara li jiena ma nħoss l-ebda mħabba għalihom u din il-ħaġa tinkwetani." Ġesu' wieġeb, Mhux dejjem ikollok is-saħħa tikkontrolla dak li tħoss. Inti tkun tista' tinduna li għandek imħabba jekk, wara li jkollok l-esperjenza li jkunu dejquk u kkuntlarjawk, inti ma titlifx il-paċi tiegħek, imma titlob għal dawk li jkunu ġegħluk tbati u tixtiqilhom il-ġid. X'ħin ġejt lura (. . . ) Ġ.M.Ġ Jiena ostja f'idejk O Ġesu', Ħallieq u Mulej tiegħi, Fis-skiet u moħbija, bla ebda sbuħija jew ħajr, Għax is-sbuħija kollha ta' ruħi tinsab imnaqqxa ġewwa fija. Jiena ostja f'idejk, O Saċerdot Divin, Agħmel bija dak li trid; Niddependi għal kollox mir-rieda Tiegħek, O Mulej Għax din hi l-għaxqa u t-tiżjin ta' ruħi. Jiena bħala ostja bajda f'idejk, O Alla, Jalla nkun moħbija għal kollox Fik, Maqfula fil-Qalb ħanina Tiegħek bħallikieku fil-ġenna. Jiena bħal ostja f'idejk, O Saċerdot Etern, Jalla l-ostja ta' ġismi taħbini minn għajnejn il-bnedmin; Jalla għajnejk biss ikejlu l-imħabba u d-devozzjoni tiegħi, Għax qalbi tinsab dejjem maqgħuda mal-Qalb Divina Tiegħek. Jiena bħal ostja ssagrifikata f'idejk, O Medjatur Divin, U jiena qiegħda naqbad fuq l-altar tal-olokawstu. Mgħaffġa u mitħuna bit-tbatija bħaż-żbul tal-qamħ, U dan kollu minħabba l-glorja Tiegħek, għas-salvazzjoni tal-erwieħ. Jiena ostja li tgħammar fit-tabernaklu ta' Qalbek. Jiena ninsab għaddejja mill-ħajja mgħarrqa fi mħabbtek, U ma nibża' minn xejn fid-dinja, Għax Inti stess it-tarka tiegħi, is-saħħa tiegħi u l-ħarsien tiegħi. Jiena ostja, poġġewni fuq l-altar ta' Qalbek, Sabiex naqbad għal dejjem bin-nar tal-imħabba, Għax jiena naf li Inti għollejtni biss minħabba l-ħniena Tiegħek, U għalhekk jiena nbiddel dawn id-doni u l-grazzji kollha għall-glorja Tiegħek. Jiena ostja f'idejk, O Mħallef u Salvatur, Fl-aħħar siegħa ta' ħajti, Jalla s-setgħa bla tarf tal-grazzja Tiegħek tmexxini lejn l-għan tiegħi, Jalla l-kompassjoni Tiegħek f'din l-għamara tal-ħniena ssir magħrufa. Ġesu', saħħaħ il-qawwiet ta' ruħi sabiex l-għadu ma jirbaħ xejn. Mingħajrek, jiena l-istess dgħjufija. X'jiena mingħajr il-grazzja Tiegħek jekk mhux abbiss tal-miżerja tiegħi stess? Il-miżerja hi l-ħaġa li jiena nippossedi.
Djarju ta' Swor Fawstina – Is-6 Pitazz (par.1621-1630)